**I anstendighetens navn**

I Dagbladet 19. januar kan vi lese om svært fornøyde partiledere fra H, FrP, V og KrF, som sier at de har fullført asylbarnavtalen. Resultatet er at barn som har slått rot i Norge får bli. Statsminister Erna Solberg viser til at barns tilknytning til Norge har blitt tillagt større vekt etter forskriftendringen de fire partiene er blitt enige om.

82% av sakene er omgjort, sier statsministeren etter at 92 saker er gjennomgått. Det statsministeren ikke sier noe om, er at de sørget for å sende ut 484 barn i løpet av 2014, før avtalen trådte i kraft. De fikk aldri sakene sine vurdert, selv om de hadde sterk tilknytning til Norge. Hun sier heller ikke hva som skjer med de som har fått sakene omgjort. Vi kan lese i media at de ikke finner alle, og at de som blir hentet tilbake, blir plassert i mottak, og satt på vent.

Samme dag som regjeringen med støtteparti soler seg i blitslyset når de presenterer hvor vellykket avtalen er, kan vi lese et innlegg av Hilde Hagerup, initiativtaker til aksjonsgruppa "Refugees Welcome to Norway", i samme avis.

Hun skriver om operasjon Vinter 2, en politiaksjon hvor de planla hvordandeportasjonene kunne forberedes. Regjeringen, med støtte fra V, KrF, Ap og Sp har vedtatt innstramming i flyktninge- og asylpolitikken som blant annet fører til at ingen av de over 5000 menneskene som har kommet til Norge via Russland for å søke asyl skal få sin søknad realitetsbehandlet her. De skal sendes ut, samme vei som de kom.

”Noen av dem som er kommet er barnefamilier fra Syria. De skaffet seg turistvisum til Russland for å unngå sjøveien over Middelhavet. Det var visst en tabbe, de skulle tatt den båten i stedet åpenbart, for nå sitter de og venter på et mottak i Finmark. Regjeringen mener at vi ikke bryter noen internasjonale forpliktelser ved å sende de syriske ungene og foreldrene deres til Russland. FN´s høykommisær for flyktninger er ikke enig, men er det så farlig egentlig? Bryr vi oss?” spør Hagerup.

Dette gjør samme regjering som skryter av hvor vellykket asylbarnavtalen har vært. De sier også at asylbarnavtalen fortsatt skal ligge til grunn i asylpolitikken. Hvorfor er de så ivrige etter å send ut barna som er på flukt, sammen med foreldrene? Er det for å sikre at de ikke får tilknytning? Dette går på anstendigheten løs. Vi er allerede en B-nasjon i FN, og det er antakelig ikke mulig å synke dypere.

Sandnes SV ber regjeringen og støttepartiene ta barn og barn behov på alvor. Når du må flykte, så trenger du støtte der du kommer, ikke mistenksomhet og utkastelse. Barn trenger skolegang. Voksne trenger hjelp og muligheter for å komme seg videre i livet, til beste for barna og dem selv.

Mange av oss kjenner barn som har lang tilknytning til landet. Både Neda fra Sandnes og Hawjin og Nawjin i Haugesund lurer nok på hvorfor ikke asylbarnavtalen gjelder for dem.

Heidi Bjerga